|  |  |
| --- | --- |
| ***Визия за ОСП след 2020 г.*** |  |

**2. На 8 март 2021, в гр. Брюксел се проведе заседание на Специалния комитет по селско стопанство (СКСС**). По време на заседанието бяха обсъдени насоките на ЕС за срещата на министрите на земеделието на държавите от Г-20, (19-20 септември) във Флоренция. Насоките са генерални и отразяват общите виждания на ЕС и държавите членки относно Зелената сделка, Стратегията „От фермата до трапезата“ и целите на ООН за устойчиво развитие. Председателството информира СКСС за резултатите от последния триалог на 2 март относно Пакета за реформата на ОСП след 2020 г. По отношение на Регламента за финансирането, управлението и мониторинга на ОСП е обсъден въпросът за опростения контрол, който до голяма степен отразява общия подход на Съвета, но с някои специфични изисквания на ЕП. Всички фермери са обект на условността, но ДЧ могат да въведат опростен контрол за стопанства до 5 ха. Търси се компромис относно процента на контролната извадка и прага за неприлагане на санкции. Председателството предложи комбинация от 1% извадка и 100 евро праг, което отразява статуквото. Повечето ДЧ подкрепиха предложението на Председателството за запазване на 1% контролна извадка и в замяна, включване на праг от 100 евро, предложен от ЕП, за неприлагане на санкции за условността. Другите два въпроса, по които се търси компромис на основата на текста на ЕП, са прозрачност относно бенефициентите и прилагане на инструмента за добиване на данни ARACHNE. Повечето ДЧ подкрепят прозрачността относно бенефициентите. Резерви бяха изразени относно прилагане на инструмента за добиване на данни ARACHNE. Повечето ДЧ поискаха да се прилага доброволно и да има преходен период за въвеждане на инструмента. Председателството представи и информация относно триалога на 3 март за Регламента за общата организация на пазара на селскостопански продукти. Обсъдени са елементи относно управление на пазара, извънредните мерки и виното. По време на заседанието на СКСС се проведе подготовка по обсъждани теми на Съвета, планирано за 22-23 март. Председателството се надява на сериозен прогрес на заседанието на Съвета. За насърчаване на прогреса в преговорите, на 26 март ще се проведе супертриалог. Председателството продължава да работи по въпросите, които да представят компромисния пакет. Първият пакет от въпроси е относно таргетиране на директните плащания и обхваща тавани, преразпределително плащане и дефиницията за активен фермер. Вторият пакет е относно стабилен нов модел на прилагане и запазване на общността на ОСП. По Хоризонталния регламент се работи по новия модел за прилагане и за защита на интереса на ЕС. Подготовката за Съвета ще продължи на следващото заседание на СКСС на 15.03.2021 г.

**3**. „**На какъв етап са преговорите по Общата селскостопанска политика (ОСП) и какво се постигна на европейско ниво“ е темата, дискутирана на уебинар, порведен на 11 март 2021, организиран от Националната асоциация на зърнопроизводителите (НАЗ) - “Земеделие 2021”.** В него участва и ръководителят на Координационното звено по ОСП към Министерството на земеделието, храните и горите, която отбеляза, че преговорите за ОСП вървят в две посоки - в рамките на Съвета и в рамките на Европейския парламент, където депутатите формират своята позиция. От октомври 2020 досега протичат т.нар триалози. „Ние не сме удовлетворени от темпа, с който те вървят. По тази тема Министерството на земеделието на Португалия сподели, че преговорите ще приключат през през месец май”. В момента има дебат и не може да се постигне компромис по важни теми като диверсификацията на културите или сеитбооборот като минимално изискване. Има дискусии по инструмента за управлението на хранителните вещества в почвата. Тук трябва да се реши от кой момент той да стане задължителен за земеделските стопани, каза още ръководителят на координационното звено по ОСП. С това обаче не приключват отворените теми на европейско ниво. Все още не е ясно какъв ще бъде процентът на финансиране в рамките на директни плащания по екосхемите. В Тематичната работна група, министерството е представило и обсъдило визията си за екосхемите. В Брюксел все още има различни позиции. Съветът защитава 20% от пакета за директни плащания. Бюджетът за ОСП ще се запази за следващия програмен период. Това означава, че в първи стълб средства ще бъдат в размер на 5,6 млрд. евро, а във втори стълб - средства ще бъдат в размер на 2,2 млрд. евро. Това беше под въпрос от гледна точка на новите предизвикателства, които има ЕС - миграция, сигурност и т.н. Затова и беше поставен въпросът дали ОСП следва да бъде с по-нисък бюджет. Успехът, който беше постигнат обаче, е че бюджетът за най-старата политика на Европа, ще остане стабилен”, заключи тя.

|  |  |
| --- | --- |
| ***Още от ЕС и света*** |  |

**4. На 5 март, на заседание на Управителния съвет на Европейската фондация за подобряване условията на живот и труд, г-н Ивайло Калфин е избран за неин изпълнителен директор.** Бившият външен министър на България в кабинета "Станишев" е победител в процедурата, продължила година и половина и при конкуренция на 100 кандидати за поста. Европейската фондация за подобряване условията на живот и труд, базирана в Дъблин, Ирландия е най-старата евроагенция, създадена през 1975 г. В нея работят около 100 изследователи. В момента европейската фондация анализира ефектите от пандемията, цифровизацията, климатичните промени и отражението им върху работните места, квалификацията и баланса между личен живот и труд. Агенцията обединява опит от различните страни, който е на разположение и може да се използва.